Parllamentu Européu

El Parllamentu européu (conocíu tamién como Eurocámara) ye l'asamblea parllamentaria de la Xunión Europea y l'únicu parllamentu plurinacional elixíu por sufraxu direutu nel mundu. Nel Parllamentu tán representaos los pueblos d'Europa, ye la institución encargada de representar a los ciudadanos de los 27 Estaos miembros.

Anguaño, tien xunto al Conseyu de la Xunión Europea, el poder llexislativu comunitariu. Tamién ye l'encargáu d'investir a los miembros de la Comisión Europea y d'aprobar los presupuestos de la Xunión.

El Parllamentu ta consideráu la «primer institución» de la Xunión Européa yá que ye mentada en primer llugar en tolos trataos y tien un precedente protocolariu sobre toles demás autoridaes a nivel européu. Xunto col Conseyu de la Xunión Européa, el Parllamentu forma parte de la rama bicameral llexislativa de les instituciones de la Xunión. Sicasí, tovía tien menos poderes que los parllamentos estatales na mayoría de los Estaos democráticos.

La Eurocámara ta compuesta por 736 diputaos, que dende 1979 son elixíos por sufraxu universal. Enantes d'esi añu, los diputaos yeren elixíos polos parllamentos estatales. A cada país corresponde-y un númberu determináu d'escaños nel Parllamentu según la so población. Asina Alemaña tien 96 mientres que Malta tien 5.

Les eleiciones europees se faen en tol continente más o menos nos mesmos díes. Los parllamentarios elixíos nun s'agrupen por países, sinón por ideoloxía, siendo los dos grandes partíos européos el Partíu Socialista Européu y el Partíu Popular Européu. Lo lóxicu ye que cada parllamentariu actúe según la so ideoloxía, non según los intereses del so país.

Los diputaos surdíos depués de les eleiciones europées voten por un presidente de la Eurocámara, con unes funciones asemeyaes a cualesquier parllamentu democráticu. Anguaño, el presidente del Parllamentu européu ye'l conservador polacu Jerzy Buzek.

La sede oficial del Parllamentu européu ta n'Estrasburgu, onde se celebren los 12 periodos parciales de sesiones plenaries mensuales, anque les comisiones del Parllamentu tamién s'aconceyen en Bruxeles y la Secretaria Xeneral del Parllamentu y los sos servicios alministrativos tán en Luxemburgu.

 Referencies 

 Enllaces esternos 

Categoría:Xunión Europea